Apūrė
Apie valstiją žr.: Apūrė (valstija). Apūrė (isp. Río Apure) – upė pietvakarių Venesueloje; Orinoko kairysis intakas. Susidaro susiliejus Saratės ir Uribantės upėms, prasidedančioms Andų kalnuose (iš Rytų Kordiljeros Kolumbijoje ir Meridos Kordiljeros Venesueloje). Upė teka į rytus Ljanoso lygumomis daugiausia Apūrės valstijos teritorija. Įteka į Orinoką ties Kabruta. Didžiausi intakai: Portugesa, Gvarikas (kairieji). Drėgnuoju periodu laivuojama beveik per visą ilgį (nuo San Fernando de Apurės, kai vandens lygis aukštas – nuo Nutriaso). Potvynių metu smarkiai išsilieja. Prie Apūrės įsikūrę Brusalio, San Fernando de Apūrės miestai.